Peter Skaarup (DF), 2001-03-23:
I Dansk Folkeparti er vi meget glade for, at Kristeligt Folkeparti har taget initiativ til denne forespørgselsdebat.
Vi synes, det er helt på sin plads, at vi her i Folketinget ser på, hvordan vi i højere grad kan sørge for, at yderområderne, landdistrikterne, får nogle af de statslige styrelser og arbejdspladser, som hidtil stort set alle sammen er faldet til hovedstadsområdet.
Vi kan glæde os over, at denne her forespørgselsdebat ser ud til at få et konkret resultat.
Vi havde jo en forespørgselsdebat, nr. F 9, rejst af Dansk Folkeparti, som blev foretaget her i Folketinget den 16. januar i år, og der mislykkedes det at få et flertal for nogle initiativer på området. Dér ønskede hverken regeringspartierne, Enhedslisten eller SF at støtte et forslag til vedtagelse fra Dansk Folkeparti, som egentlig indeholdt nogle af de samme ting som det, vi vedtager i dag.
Men det glæder os da i hvert fald, at vi måske har været medvirkende til, at det lykkes at få et flertal i dag for noget konkret, så det er vi meget tilfredse med.
I forbindelse med den debat i januar måned undlod Venstre og De Konservative, CD og Kristeligt Folkeparti at stemme til det vedtagelsesforslag, som Dansk Folkeparti kom med.
Vi mener i det hele taget, at det er vigtigt at sikre, at der kommer konkret handling bag de smukke ord om decentralisering og inddragelse af yderområder og landdistrikter.
Vi synes, at tiden er inde til konkret handling, og vi efterlyser i øvrigt også, at regeringen en gang imellem vil gå foran.
Det synes vi da er interessant, men det borger måske ikke særlig godt for, at vi kan få regeringens fulde medvirken til at sikre, at de her ting sker, men vi kan da håbe på det.
Og vi regner selvfølgelig med, at regeringen vil efterleve de ting, som Folketinget vedtager.
Det er jo svært at regere, hvis man ikke gør det.
Vi vil også gerne fra Dansk Folkepartis side sige, at det ikke er nok at flytte nogle statslige styrelser eller nogle statslige arbejdspladser ud og lave nogle undersøgelser i forbindelse med det.
Der må som sagt konkrete lovinitiativer og administrative tiltag til, som kan sikre, at specielt arbejds- og bosætningsmulighederne i de yderområder, vi taler om, kan blive bedre, så vi kan skabe fornyet vækst i de områder.
Der er jo god plads.
Der er jo dejlig frisk luft, så det er sådan set bare med at komme i gang med at flytte nogle arbejdspladser ud.
Vi mener, at der skal ske et effektivt stop for centralisering og nedlæggelse af lokale institutioner og styrelser.
Der bør aktivt tages fat på en decentralisering og flytning af statsinstitutioner og styrelser til yderområderne
overalt, hvor der er mulighed for, at det kan ske på et realistisk grundlag
Man kan begynde med at etablere kompetencegivende kortvarige uddannelser f.eks. på social- og sundhedsområdet.
Vi synes, at det kunne være en rigtig god start, hvis man kunne nå så langt.
På IT-området må der tages initiativer, som sikrer adgang til teknologien over hele landet, og det skal indeholde incitamenter til at etablere nye virksomheder også i landdistrikterne. Der bør sikres trafikforbindelser, så de lønmodtagere og studerende, der pendler, har de nødvendige muligheder for at transportere sig rundt.
Det er også en del, der er vigtig.
Der bør udvikles nogle nye funktioner og ske en styrkelse af de offentlige servicefunktioner, der kan sikre opretholdelse af den grundliggende detailhandel, også selv om det kræver en økonomisk indsats fra det offentlige.
Jeg skal sige, at Dansk Folkeparti vil give de her områder meget høj prioritet, og vi vil også efter et folketingsvalg, hvis vi får øget indflydelse i Folketinget, prøve at sikre, at nogle af de formuleringer og formål, som jeg har nævnt her, er noget af det, der vinder fremme.
Vi håber som sagt på, at det er noget, Folketinget vil opprioritere, og at regeringen også vil følge det op med konkret handling.